钦定古今图书集成/方舆汇编/职方典/第1051卷 > 《游金溪记》傅自得
## 钦定古今图书集成/方舆汇编/职方典/第1051卷 > 《游金溪记》傅自得

绍兴丙子八月十一日，携酒襆被，谒朱元晦于九日
山。向晚，幅巾藜杖，相与彷徉渡头，唤舟共载，信流而
行。老蟾徐上，四无纤云。两岸古木，森然摇动，龙蛇布
地，溪光山色，月所照耀，远近上下，更相映辉。朱子曰：
“乐哉斯游。”举杯引满，击楫而歌《楚骚》九章，声调响壮，
鱼为惊跃，栖鸟起而飞鸣也。余亦诵东坡先生《赤壁
前》后赋和之。每至会心，辄迭起酬劝。时常饮酒，率不
过三杯皆醉。至是连釂十馀觥，而月逾好，舟逾逸，饮
逾豪。酒且尽，舣舟岸侧，命老兵贷钱。酒家保亟挈一
榼来，解维复去，洗盏更酌。少焉，斗转参横，风作浪涌。
予曰：“乐不可极。”鼓棹而返。会宿于东峰道场，明日，元
晦赋诗纪胜，次韵为谢，恨无杰句称胜游也。